**Informatīvais ziņojums**

**„Par 2013.gada 16.-17.maijā Briselē, Beļģijā,**

**Eiropas Savienības Izglītības, jaunatnes, kultūras un sporta ministru padomē**

**izskatāmajiem Izglītības un zinātnes ministrijas kompetencē esošajiem jautājumiem”**

2013.gada 16.-17.maijā Eiropas Savienības (turpmāk – ES) Izglītības, jaunatnes, kultūras un sporta ministru padomes darba kārtībā tiks izskatīti šādi Izglītības un zinātnes ministrijas kompetencē esoši jautājumi:

**Augstākā izglītība**

**Augstākās izglītības sociālā dimensija – Padomes secinājumu pieņemšana**

Eiropas ekonomikas atlabšana un ilgtspēja ir arvien vairāk atkarīga no visu tās iedzīvotāju prasmēm, un piekļuve augstākajai izglītībai un mūžizglītībai ir izšķiroša, lai nodrošinātu pamatprasmes un palielinātu konkurētspēju, uzlabotu nodarbinātību un vienlaikus veicinātu arī sociālo solidaritāti un pilsonisko līdzdalību. Secinājumos tiek uzsvērts, ka joprojām ir pārāk daudz spējīgu studentu, kuriem nav iespēja iegūt augstāko izglītību viņu sociāli ekonomiskās situācijas, izglītības, nepietiekama atbalsta un citu šķēršļu dēļ.

Dalībvalstis tiek aicinātas pieņemt nacionālus mērķus nolūkā palielināt pieejamības, līdzdalības un absolvēšanas rādītājus mazāk pārstāvētajām grupām augstākajā izglītībā; veicināt sadarbību ar izglītības iestādēm visos līmeņos; veicināt dažādu stratēģiju un struktūrvienību attīstību institūciju līmenī; palielināt iespējas elastīgām studijām, dažādojot mācību satura pasniegšanas metodes; izpētīt, kā finansēšanas mehānismi institūcijās var veicināt un nodrošināt kvalitatīvas, elastīgas studiju iespējas; izskatīt un censties mazināt reģionālās atšķirības dalībvalstīs; kopā ar augstākās izglītības iestādēm un citām iesaistītajām pusēm censties palielināt augstākās izglītības absolvēšanas rādītājus, uzlabojot mācīšanas un studiju procesa kvalitāti; sistemātiski ievākt attiecīgus salīdzināmus datus, veidojot vislabāko iespējamo esošo resursu izlietojumu.

**Latvijas pozīcija**

**LV kopumā atbalsta** Padomes secinājumu projektu un **piekrīt**, ka ir jānovērš un jāmazina šķēršļi, kas kavē iegūt kvalitatīvu augstāko izglītību, jo ir pietiekami daudz spējīgu studentu, kuriem savas sociālekonomiskās situācijas, iepriekš iegūtās izglītības, pietiekami neefektīvas atbalsta sistēmas un citu apstākļu dēļ nav iespēju iegūt augstāko izglītību.

**LV atzīst,** ka Boloņas procesa mērķu iedzīvināšanai sociālajā dimensijā augstākajā izglītībā secinājumu projekts dod jaunu ierosmi, lai dalībvalstis pārskatītu esošo politiku šajā jomā un pārdomātu jaunas politikas iniciatīvas, kas varētu sekmēt labāku Boloņas procesa sociālās dimensijas mērķu sasniegšanu.

**LV uzskata,** ka ir jāstiprina finanšu atbalsta shēmas un stimuli (*stipendijas, studiju un studējošā kredītu iespējas un to dzēšana valstī noteiktajā kārtībā)* un jāpilnveido un jāattīsta elastīgāki un daudzveidīgāki mācīšanās veidi (īpaši *e-studijas*),lai palielinātu piekļuvi augstākajai izglītībai, atsaucoties uz 2010.gada 11.maija Padomes secinājumiem par izglītības un apmācības sociālo dimensiju.

**Izglītība**

**Nodrošināt skolotāja profesijai visaugstāko kvalitāti, lai nodrošinātu pamatu labāku mācību rezultātu sasniegšanai - Politikas debates**

Skolotāju profesiju nozīme un kvalitatīvas mācīšanas ieguldījums mācību rezultātu uzlabošanā ir neapšaubāmi. Skolotāja kvalitāti bieži min kā vissvarīgāko skolas mainīgo lielumu, kas ietekmē skolēnu sekmes.

Ja citus faktorus, kas skar rezultātus, nav iespējams kontrolēt vai ir grūti ietekmēt (piemēram, sabiedrība, ģimene un atsevišķa indivīda īpašās iezīmes), tad ir pieejamas tādas politikas sviras, ar kurām ir iespējams ietekmēt skolotāju profesiju kvalitāti un efektivitāti ar šādām darbībām: 1) piesaistīt un pieņemt darbā vistalantīgākos cilvēkus un panākt, ka viņi paliek šajā profesijā; 2) sniegt skolotājiem prasmju un zināšanu pareizo kombināciju visā skolotāju izglītības procesā; 3) nodrošināt, ka viņi regulāri saņem atsauksmes un novērtējumu.

Komisijas paziņojumā "Izglītības pārvērtēšana" (un saistītajā Komisijas dienestu darba dokumentā par atbalstu skolotāja profesijai [[1]](#footnote-1)) tiek atzīta skolotāju izšķirošā nozīme, izklāstītas dažas problēmas, ar kurām izglītības sistēmas un skolotāju profesijas saskarsies nākamajās desmitgadēs, tostarp šādas: 1) strauji mainīgā pieprasījuma dēļ skolotājiem, skolotāju izglītotājiem un skolu vadītājiem ir nepieciešamas jaunas kompetences; 2) ir jānosaka rīcībpolitika, kas pilnveido un pastiprina skolotāju izglītotāju profesijas profesionālo identitāti un padara to pievilcīgāku; 3) ir nepieciešamas kompetenču sistēmas, kurās ir skaidri definēts skolotāju un skolotāju izglītotāju profesionālais profils; 4) piemērotu darbinieku, kas spēj pievērst uzmanību mācīšanas un mācīšanās procesa uzlabošanai, pieņemšana darbā, sagatavošana un paturēšana vadības amatos; 5) jaunas pieejas mācīšanās procesiem, tostarp sadarbība ar uzņēmumiem un darba devējiem, ar pietiekamiem resursiem nodrošināta nepārtraukta profesionālā pilnveide un jaunu tehnoloģiju izmantošana, ar kurām tiek nodrošināta daudzveidība un iekļaušana.

Ņemot vērā iepriekš minēto, ir svarīgi pieņemt jaunu politiku vai stiprināt spēkā esošo politiku, lai uzlabotu skolotāja profesijas statusu un pievilcīgumu.

Tādējādi 2013. gada 16. – 17. maija ES Izglītības, jaunatnes, kultūras un sporta ministru padomē plānota ministru viedokļu apmaiņa par skolotāju darba kvalitātes, un statusa nodrošināšanu, lai veicinātu labākus mācību sasniegumus.

Ministri tiek aicināti sniegt atbildi uz šādu diskusijas jautājumu:

1. Kādas būtiskas praktiskas iniciatīvas dalībvalstis pēdējos gados ir veikušas skolotāju profesiju kvalitātes uzlabošanai, lai liktu pamatu labāku mācību rezultātu sasniegšanai?

**Latvijas pozīcija**

**Latvija atzīst**, ka kvalitatīvi mācībspēki un skolotāji ir ļoti nozīmīgi jaunās paaudzes izglītošanā, viņu kompetenču attīstībā un pilnveidē, lai sasniegtu augstus rādītājus ekonomikā, ka skolotājiem ir ļoti svarīga loma jauniešu nodarbinātības iespēju un dzīves iespēju kopumā nodrošināšanā, un **atbalsta** politikas debates.

Lai nodrošinātu pedagogu profesionālās kompetences paaugstināšanu, ieviestu pedagogu profesionālās kvalifikācijas vērtēšanas sistēmu un Sadarbības memorandā pausto apņemšanos, pārejas periodā līdz 2014.gada 1.jūnijam **Latvijā** **ir uzsākta** ilgtermiņa pedagogu motivācijas, atalgojuma un profesionālās kvalifikācijas sasaistes sistēmas pakāpeniska ieviešana. Uz šo brīdi 80% pedagogu jau ir ieguvuši kādu no piecām pedagogu darbības kvalitātes pakāpēm. Šāda sistēma sniegs plašākas iespējas pedagogu atalgojuma palielināšanā, sasaistot to ar profesionālās darbības kvalitātes novērtēšanu. Pašlaik tiek sagatavoti grozījumi normatīvajā regulējumā par prasībām pedagogiem nepieciešamajai izglītībai un profesionālajai kvalifikācijai, paredzot pedagogiem plašākas profesionālās darbības iespējas; diferencējot pedagogu darba samaksu atbilstīgi kvalitātes pakāpei. Pedagogu motivācijas programma paredz nodrošināt pedagogiem sociālās garantijas, modernu un mūsdienīgu mācību vidi, kā arī piedāvāt pedagogiem tālākizglītības kursu modernas formas.

**Jaunatne**

1. **Padomes secinājumu par kvalitatīva darba ar jaunatni ieguldījumu jauniešu attīstībā, labklājībā un sociālajā iekļaušanā pieņemšana un politikas debates par Kvalitatīva darba ar jaunatni ieguldījumu Eiropas jauniešu labākā nākotnē**

Secinājumi tika izstrādāti, t.sk. atsaucoties uz Padomes 2009.gada 27.novembra rezolūciju par Atjauninātu regulējumu Eiropas sadarbībai jaunatnes jomā (2010–2018), kurā jauniešu labklājība un sociālā iekļaušana ir norādītas kā divas no astoņām galvenajām jaunatnes politikas darbības jomām, kā arī Īrijas prezidentūras ietvaros organizētās konferences „Jauniešu sociālā iekļaušana ES” kopīgajiem secinājumiem.

Secinājumos tiek skaidrots „darba ar jaunatni” jēdziens, kas aptver plašas darbības sociālajā, kultūras, izglītības, sporta un brīvā laika jomā. Darbs ar jaunatni var tikt organizēts dažādos veidos un formātos. To var nodrošināt institūcijas, jaunatnes nevalstiskās organizācijas, neformālās grupas, dienesti vai arī publiskās iestādes.

Secinājumi uzsver, ka efektīvs darbs ar jaunatni un dažādas jaunatnes iniciatīvas sekmē jauniešu aktīvu līdzdalību sabiedrībā. Darba ar jaunatni kvalitāte ir apņemšanās nodrošināt un uzlabot apstākļus darba ar jaunatni attīstībai. Tas skar jaunatnes darbiniekus, jaunatnes organizācijas, un institūcijas, kas ikdienā saskaras ar jauniešiem.

Debatēm izvirzīts šāds jautājums: *Kādus tūlītējus un praktiskus pasākumus veic par jaunatnes jomu atbildīgie ministri, lai izmantotu iespējas, ko sniedz darbs ar jaunatni un lai labāk risinātu pašreizējās problēmas, ar kurām saskaras Eiropas jaunieši?*

**Latvijas pozīcija**

**Latvija kopumā atbalsta** Padomes secinājumu par kvalitatīva darba ar jaunatni ieguldījumu jauniešu attīstībā, labklājībā un sociālajā iekļautībā apstiprināšanu Ministru padomē, ievērojot vienotas plānošanas pieejas īstenošanu darbā ar jaunatni virzībā uz „Eiropas 2020” stratēģijas izvirzīto prioritāšu sasniegšanu.

**Latvija uzsver** nepieciešamību dalībvalstu un ES līmenī veicināt vienotu izpratni par darbu ar jaunatni, kā arī sekmēt pētniecību par darbu ar jaunatni un jaunatnes politiku kopumā, lai varētu efektīvi un mērķtiecīgi plānot uz pētījumu rezultātiem balstītas jaunatnes politiku veidošanu. Pētījumi veicinātu jaunatnes politikas īstenošanā iesaistīto personu izpratni par jaunatnes politikas būtību, mērķiem un uzdevumiem.

**2.** **Padomes secinājumu projekts par jaunatnes politikas potenciāla palielināšanu, sasniedzot „Eiropa 2020” stratēģijas mērķus - pieņemšana**

Secinājumos norādīts, ka „Eiropa 2020” stratēģijā un tās pamatiniciatīvās tiek uzsvērts, cik svarīgi ir izstrādāt un īstenot politikas pasākumus, kas visiem jauniešiem palīdz iegūt prasmes un zināšanas, kuras ir vajadzīgas, lai līdzdarbotos uz zināšanām balstītā ekonomikā un piedalītos sabiedrības dzīvē.

Secinājumi atsaucas uz Atjaunināto regulējumu Eiropas sadarbībai jaunatnes jomā (2010–2018) (turpmāk – Atjauninātais regulējums), kur tiek uzsvērta divējāda pieeja, ko veido: a) konkrētas ierosmes jaunatnes politikas jomā un b) vispārējas ierosmes, ar kurām attiecīgajās politikas jomās iekļauj jaunatnes perspektīvu.

Secinājumos norādīts, ka ES kopīgajā 2012.gada ziņojumā par jaunatni ietverts aicinājums veidot spēcīgāku saikni un lielāku kohēziju starp Atjaunināto regulējumu un „Eiropa 2020” stratēģiju.

Secinājumos ietverta informācija par vairākām politikas iniciatīvām, kas ir ieviestas, lai veicinātu „Eiropa 2020” stratēģijas mērķu sasniegšanu un risinātu problēmas, ar kurām saskaras ES jaunieši ekonomiskās krīzes ietekmes dēļ.

Secinājumos tiek pausta nostāja, ka, lai īstenotu efektīvu jaunatnes politiku un sasniegtu „Eiropa 2020” stratēģijas mērķus, izšķiroša nozīme ir starpnozaru un starpinstitūciju sadarbībai nacionālā un ES līmenī. Jaunatnes politika paredz uz jaunatni vērstus un vispusīgus politiskus risinājumus, kam ir gan vertikāla, gan horizontāla ievirze. Saistībā ar citām nozarēm jaunatnes politikai piemīt gan patstāvīga, gan papildinoša nozīme, piedāvājot daudzus pozitīvus risinājumus jauniešiem. Tomēr jaunatnes politikas lomu un uzdevumus varētu īstenot labāk, ja precīzāk noteiktu, kāds ir šīs politikas devums un kā tā mijiedarbojas ar saistītām politikas jomām, jo īpaši attiecībā uz nodarbinātību un sociālo iekļaušanu.

Secinājumos dalībvalstis tiek aicinātas:

* nodrošināt, lai ar prioritārajiem uzdevumiem, kas paredzēti saskaņā ar Atjaunināto regulējumu, tiktu veicināti un papildināti „Eiropa 2020” stratēģijas mērķi;
* veicināt ministriju, kas atbildīgas par jaunatnes lietām, aktīvu iesaistīšanos nacionālajā politikā, kuru izstrādā saistībā ar „Eiropa 2020” stratēģiju, jo īpaši ikgadējo nacionālo reformu programmu (NRP) izstrādē un koordinēšanā;
* veicināt esošo mehānismu labāku izmantošanu vai jaunu mehānismu izveidi jauniešu viedokļa apzināšanai;
* izvērtēt jaunatnes politikas iespējas sekmēt jauniešu nodarbinātības pasākumu kopuma realizēšanu, tostarp īstenojot Padomes ieteikumus par neformālās un ikdienējās mācīšanās atzīšanu un Padomes ieteikumus par jauniešu garantijas programmas ieviešanu.

**Latvijas pozīcija**

**Latvija kopumā atbalsta** Padomes secinājumus par jaunatnes politikas ieguldījumu jauniešu attīstībā, labklājībā un sociālajā iekļaušanā, ievērojot vienotas plānošanas pieejas īstenošanu darbā ar jaunatni virzībā uz „Eiropa 2020” stratēģijas noteikto prioritāšu sasniegšanu, īpaši attiecībā uz ekonomikas veicināšanu, kurā ir augsts nodarbinātības līmenis un kas nodrošina sociālo un teritoriālo kohēziju.

**Latvija uzskata**, ka jaunatnes lietu ministru aktīvāka iesaistīšanās valsts politikas veidošanā, kas izriet no „Eiropa 2020” stratēģijas, ir ļoti būtiska. **Latvija īpaši atbalsta** jauniešu nodarbinātības un uzņēmējdarbības, sociālās iekļaušanas, jauniešu veselīgā dzīves veida un labklājības veicināšanas jautājumu uzsvēršanu nākamajā izvērtēšanas ciklā.

**Latvija pozitīvi vērtē ierosinājumu** maksimālai jaunatnes politikas potenciāla izmantošanai saistībā ar „Eiropa 2020" stratēģijas mērķiem, noteikt šādas prioritātes: 1) pasākumi starpnozaru un iestāžu sadarbības veicināšanai; 2) pasākumi jauniešu līdzdalības sekmēšanai, jo īpaši attiecībā uz izglītības, apmācību unnodarbinātības iespējām; 3) ierosinātā jaunā ES programma izglītībai, jaunatnei un sportam (*Erasmus visiem*) un jo īpaši jaunatnei veltītā sadaļa, lai nodrošinātu Eiropas jauniešiem iespējas mācīties, iegūt jaunas prasmes un pieredzi, iesaistīties brīvprātīgajā darbā un kultūras apmaiņā.

**Sports**

**1. Padomes un Padomē sanākušo dalībvalstu valdību pārstāvju secinājumu projekts par sportistu duālajām karjerām *–* Padomes secinājumu pieņemšana**

Padome 2011. gada 20. maijā izstrādāja ES Sporta darba plānu 2011.–2014. gadam, kurā tika uzsvērta izglītības, apmācības un kvalifikāciju nozīme sportā un izveidota Sporta izglītības un apmācības jautājumu ekspertu grupa, lai sagatavotu priekšlikumu Eiropas pamatnostādnēm attiecībā uz duālajām karjerām.

Jēdziens „duālā karjera” nozīmē iespēju sportistam elastīgā veidā apvienot karjeru sportā ar izglītību un/vai darbu, apmeklējot augsta līmeņa kvalifikācijas celšanas treniņus, lai aizsargātu savas morālās, veselības, izglītības un profesionālās intereses, nekaitējot nevienam no abiem mērķiem, īpašu izmanību pievēršot jaunu sportistu nepārtrauktai formālai izglītībai. Augsta līmeņa sasniegumus sportā jāspēj apvienot ar izglītību un karjeru, kurā sportisti var izmantot savas spējas, dodot turpmāku ieguldījumu sabiedrībai. Būdami iesaistīti sportā, sportisti iegūst zināšanas, prasmes un kompetenci. Sportistu duālās karjeras veicināšana sniedz ieguldījumu „Eiropa 2020” stratēģijas mērķu sasniegšanā un, paturot vairāk sportistu sporta sistēmā, padara sporta politiku efektīvāku.

ES dalībvalstis, sporta organizācijas un ieinteresētās personas atbilstoši to kompetencei un atbildības jomām, ņemot vērā sporta organizāciju autonomiju, tiek aicinātas: 1) veicināt sadarbību starp visām ieinteresētām personām un institūcijām, atbalstīt inovatīvus pasākumus, lai apzinātu un risinātu problēmas, ar kurām sastopas sportisti gan izglītībā, gan darba vietā; 2) politikas un/vai tiesiskajos regulējumos paredzēt pielāgotus veidus, kā sportistiem apvienot sporta nodarbības ar izglītību; 3) veikt dažādus atbalstošus pasākumus attiecībā uz sportistu darbu; 4) nodrošināt veselības aprūpi un psiholoģisko palīdzību; 5) vajadzības gadījumā izskatīt jautājumu par tādu finansiāla atbalsta sistēmu un īpašu stipendiju izveidi.

**Latvijas pozīcija**

**Latvija kopumā atbalsta** Padomes un Padomē sanākušo dalībvalstu valdību pārstāvju secinājumu par sportistu duālajām karjerām apstiprināšanu, piekrīt, ka duālo karjeru veicināšana varētu pozitīvi ietekmēt „Eiropa 2020” stratēģijas izglītības un nodarbinātības mērķu sasniegšanu.

**Latvija piekrīt,** ka sportistu duālās karjeras nepieciešams atbalstīt visos izglītības līmeņos, t.sk. vispārējās izglītības līmenī.

**Latvija piekrīt**, ka attīstot duālās karjeras, tiek veicināts sportistu ieguldījums sporta un fizisko nodarbību popularizēšanā sabiedrībā, kas vienlaikus ir tādu pozitīvu vērtību veidošanu kā taisnīgums un stingra mērķtiecība. Sportisti var sniegt labās prakses piemēru, sasniedzot izcilību sportā un spēt veidot karjeru darbā, tādējādi palīdzot piesaistīt jaunus sportistus.

**2. 2013.gada 16.-17.maija Eiropas Savienības Izglītības, jaunatnes lietu, kultūras un sporta ministru padomē izskatāmie antidopinga jautājumi – Politikas debates**

Dopings joprojām ir viena no lielākajām problēmām, ar kurām saskaras sporta nozare. Pasaules Antidopinga aģentūra (turpmāk – *WADA*) turpina uzņemties vadošo lomu pasaules mēroga cīņā pret dopingu sportā, izmantojot starptautisku un uz daudzām aģentūrām balstītu pieeju. Pasaules Antidopinga kodekss nodrošina ļoti būtisku pamatu saskaņotai antidopinga politikai un noteikumiem, un jaunākās tendences, piemēram, sportista bioloģiskā pase ir svarīgi instrumenti notiekošajā cīņā pret dopingu. *WADA* struktūra atzīst, ka publiskām iestādēm un sporta kustībai ir jārīkojas kopīgi, lai cīnītos pret dopingu, un ka neviena no pusēm negūs panākumus cīņā pret dopingu, ja otra puse ar to nesadarbosies.

Publiskām iestādēm, sporta struktūrām un valstu antidopinga aģentūrām ir jāturpina sadarboties šīs problēmas novēršanā un globālā mērogā jānodrošina vienlīdzīgi konkurences apstākļi. Visās darbībās, ko publiskas iestādes veic, lai apkarotu aizvien izsmalcinātāku dopinga lietošanu sportā, ir jānodrošina līdzsvars starp sportistu individuālajām tiesībām un nepieciešamību aizsargāt sporta nozari.

Prezidentvalsts mērķis ir panākt, lai ministri šajā diskusijā gūtu vienu vai divas praktiskas idejas, kuras varētu paņemt līdzi apspriešanai savu valstu galvaspilsētās.

**Latvijas pozīcija**

**Latvija atzīst**, ka sports ir fenomens, kas pārsniedz valstu un pat visas ES teritoriju, līdz ar to īpaši būtiska ir starpinstitucionālā un starptautiska sadarbība, novērtējot un izmantojot labās prakses cīņā pret dopingu visos līmeņos.

**Latvija uzskata**, ka cīņa pret dopingu ietver sevī arī sportiskās ētikas ievērošanas nosacījumus. Sportam piemīt ētiska, kultūras un sociāla vērtība. Tas ir izglītības, socializācijas un integrācijas līdzeklis. Visvairāk sportā var panākt paši sporta dalībnieki - izglītojoties, nosodot lietotājus, ziņojot par pārkāpumiem, atbalstot tīrus un godīgus sporta komersantus.

**3. Ieteikums Padomes Lēmumam, ar ko Eiropas Komisiju pilnvaro ES vārdā piedalīties sarunās par starptautisku Eiropas Padomes konvenciju par manipulācijas ar sporta rezultātiem apkarošanu - pašreizējais stāvoklis**

Manipulācija ar sporta spēļu rezultātiem tiek vienprātīgi uzskatīta par vienu no lielākajiem draudiem mūsdienu sportam. Tā grauj sporta pārstāvētās vērtības, piemēram, godīgumu, godīgu spēli un cieņu pret citiem. Manipulācija ar sporta spēļu rezultātiem var atsvešināt līdzjutējus un atbalstītājus no organizētā sporta — jomas, kas veido gandrīz 2% no ES bruto pievienotās vērtības. Turklāt manipulācijas ar sporta spēļu rezultātiem bieži ir saistītas ar pasaules mēroga organizētās noziedzības tīkliem. Tā ir problēma, kas pašlaik pasaulē ir kļuvusi par valstu iestāžu, sporta kustības un tiesībaizsardzības aģentūru prioritāti.

Īrijas prezidentūras laikā tiek apspriests jautājums par Eiropas Komisijas iesaistes formu ES vārdā piedalīties sarunās par starptautisku Eiropas Padomes konvenciju par manipulācijas ar sporta rezultātiem apkarošanu. Tiek piedāvāti divi varianti – vienots lēmums (kas paredz lēmumu izskatīšanu ES Padomes Sporta darba grupā piesaistot atbilstošus ekspertus no citām darba grupām) un dalīts lēmums (kas paredz lēmumu pieņemšanu Tieslietu un iekšlietu darba grupā piesaistot ES Padomes Sporta darba grupu).

**Latvijas pozīcija**

**Latvija saglabā savu** sākotnējā pozīcijā Nr.1 par Ieteikumu Padomes lēmumam, ar ko Eiropas Komisiju pilnvaro ES vārdā piedalīties sarunās par Eiropas Padomes starptautisku konvenciju pret manipulācijām ar sporta rezultātiem **nostāju un** **atbalsta** viena nedalīta lēmuma pieņemšanu sarunās par starptautisku Eiropas Padomes konvenciju par manipulācijas ar sporta rezultātiem apkarošanu ES Padomes Sporta darba grupā, iesaistot tās darbībā ārējos ekspertus no citām darba grupām. Lai arī Eiropas Padomes Konvencijas projektā par manipulācijām ar sporta rezultātiem apkarošanu lielā mērā atspoguļoti ar tieslietu un iekšlietu jomā esoši jautājumi, tomēr **Latvija uzsver,** ka tie šajā kontekstā ir attiecināmi uz sportistiem, sporta sabiedrību un pasākumiem, kas tiek īstenoti saistībā ar sporta spēlēm. Latvija uzskata, ka tikai tādējādi tiktu nodrošināta nepārprotama šo citu jomu jautājumu cieša sasaiste ar sportu minētās Konvencija ietvaros.

**Saskaņošana:** Nacionālo pozīciju projekti ir saskaņoti atbilstoši ar Ārlietu ministriju, Tieslietu ministriju, Iekšlietu ministriju, Ekonomikas ministriju, Finanšu ministriju, Labklājības ministriju, Kultūras ministriju un Veselības ministriju.

**Latvijas delegācijas sastāvs:** Izglītības un zinātnes ministrijas valsts sekretāre S.Liepiņa – Latvijas delegācijas vadītāja un Izglītības un zinātnes ministrijas valsts sekretāres vietniece – Sporta un jaunatnes departamenta direktore U.Auniņa-Naumova – Latvijas delegācijas locekle, un nozares padomniece Liene Bramane.

Vides aizsardzības un reģionālās attīstības ministrs

izglītības un zinātnes ministra

pienākumu izpildītājs E.Sprūdžs

Vīzē: valsts sekretāre S.Liepiņa

10.05.2013. 8.06

2 621

A.Kučinska

67047905, alina.kucinska@izm.gov.lv

1. 14871/12 ADD 4 [↑](#footnote-ref-1)